ประจำเดือนขาดมา 4 วัน ไม่มีตกขาว มีเพศสัมพันธ์ก่อนหน้าประจำเดือนมา 2 อาทิตย์ เสี่ยงตั้งครรภ์มั้ยคะ ก่อนหน้านี่1อาทิตย์มีน้ำในช่องคลอด กลิ่นคาวๆ 2วันค่ะ แต่ป้องกันตลอดค่ะ ทำยังไงให้ประจำเดือนมาปกติคะ หรือตรวจครรภ์ได้ในช่วงไหนคะ
สวัสดีค่ะ หากประจำเดือนยังไม่มา ก็ควรตรวจหาการตั้งครรภ์ดูก่อนค่ะ เพราะการใช้ถุงยางอนามัยป้องกัน ก็ยังมีโอกาสตั้งครรภ์ได้ แม้จะไม่มาก ซึ่งหากประจำเดือนขาดมา 4 วันแล้ว หรือได้มีเพศสัมพันธ์ไปเมื่อ 2 สัปดาห์ก่อน ก็สามารถที่จะตรวจได้แล้วค่ะ หากตรวจไม่พบ การที่ประจำเดือนยังไม่มา ก็จะเกิดจากสาเหตุอื่นๆ เช่น มีความเครียด ทำงานหนัก ออกกำลังกายมากไป พักผ่อนน้อย อดนอน นอนดึก อดอาหาร มีน้ำหนักลด หรือมีน้ำหนักเพิ่มขึ้นเร็ว มีการเจ็บป่วยไม่สบาย เป็นต้น ซึ่งก็ยังไม่จำเป็นต้องทำอะไร ให้รอประจำเดือนต่อไปก่อน ประจำเดือนก็จะมาในที่สุดค่ะส่วนการที่น้ำในช่องคลอด (ตกขาว) มีกลิ่นเหม็น โดยที่ไม่มีอาการคันหรือแสบช่องคลอด ไม่มีปวดท้องน้อย ก็น่าจะเกิดจากมีการอักเสบของช่องคลอดจากเชื้อแบคทีเรีย (bacterial vaginosis) ซึ่งปัจจัยที่อาจทำให้เกิด ได้แก่ เชื้อแบคทีเรียชนิดดี (lactobacilli bacteria) ลดลงจากสาเหตุต่างๆ เช่น ช่องคลอดมีความเป็นด่างจากการโดนหลั่งน้ำอสุจิบ่อยๆ หรือจากการสวนล้างช่องคลอดบ่อยไป หรือใช้สบู่หรือน้ำยาที่มีความรุนแรง หรือเกิดจากการทานยาปฏิชีวนะฆ่าเชื้อบ่อยๆ การมีเพศสัมพันธ์มากกว่า 1 คน หรือมีการเปลี่ยนคู่นอน เป็นต้น ซึ่งหากอาการได้หายไปแล้ว ก็ไม่จำเป็นต้องทำอะไรค่ะนอกจากนี้ ตกขาวที่มีกลิ่น ยังอาจเกิดจากการทานอาหารที่มีกลิ่นรุนแรง ก็จะทำให้สารคัดหลั่งต่างๆ ของร่างกายมีกลิ่นเหม็นได้เช่นกันค่ะ